Andy Hardy og kjærligheten

Andy Hardy og kjærligheten (originaltittel: Love Finds Andy Hardy) er en amerikansk romantisk komedie fra 1938 regissert av Willis Goldbeck med Mickey Rooney og Judy Garland i hovedrollene. Dette var Rooney og Garlands første musikal sammen. De hadde også spilt mot hverandre året før i veddeløps-dramaet Heia Pookah.

Handlingsreferat 
Det er desember 1938 i byen Carvel. Andy Hardy (spilt av Mickey Rooney) betaler inn et forskudd på en bruktbil, for å kunne oppfylle sitt høye ønske om å kjøre seg selv og kjæresten Polly Benedict (spilt av Ann Rutherford) til en dansetilstelning på julaften i egen bil. Men Polly forteller at hun kommer til å besøke bestemoren de neste tre ukene og ikke kan delta på julefesten sammen med ham. Da bestemmer Andy seg for å dra på dans alene. Litt senere møter han faren sin, dommer Hardy, og slår frempå om bilplanene. Faren er avvisende til tanken på Andy som bileier. 

På vei hjem samme ettermiddag treffer dommer Hardy på 12 år gamle Betsy Booth (spilt av Judy Garland) som er på besøk hos besteforeldrene sine i juleferien. Betsys bestemor har vært full av lovord om Andy, og Betsy er henrykt når hun oppdager at Andy bor i huset ved siden av bestemoren. 

Samme kveld mottar dommer Hardys kone, Emily, et telegram med beskjed om at moren hennes har fått slag. Emily og søsteren hennes reiser straks til Canada for å ta seg av moren. Andy får beskjed om å gå til naboen med noe syltetøy som moren har laget. Der møter han Betsy, som er åpenlyst begeistret over møtet, men Andy gjengjelder ikke begeistringen og sørger for å komme seg av gårde så snart han kan.  

Andys venn Beezy ber Andy om å ta seg av Beezys kjæreste Cynthia mens Beezy er på juleferie, slik at ingen andre gutter ser sitt snitt til å gå ut med henne. Andy skal få åtte dollar pluss 50 cent for hver uke han går ut med Cynthia. Andy behøver alle pengene han kan få for å kjøpe bilen sin, så han sier ja. 

En morgen mottar Andy et telegram fra Polly som forteller at hun vil komme hjem tidsnok til å være med på dansen likevel. Andy ringer henne, og sier at han ikke kan ta henne med på dansen, fordi han er opptatt. Deretter åpner han et brev fra Beezy som skriver at han har fått seg ny kjæreste, så han nekter å betale Andy for å gå ut med Cynthia. Betsy kommer fra en rik familie, så hun tilbyr seg å hjelpe Andy med å betale for bilkjøpet. Det vil ikke Andy ta imot.

Medvirkende 

Mickey Rooney - Andy Hardy
Judy Garland - Betsy Booth
Lana Turner - Cynthia Potter
Ann Rutherford - Polly Benedict
Lewis Stone - dommer James K. Hardy
Fay Holden - fru Emily Hardy

Referanser

Eksterne lenker 
 

Romantiske komedier fra USA
Sort-hvitt-filmer
Engelskspråklige filmer
Filmer fra 1938